Iktatószám: HIV/790-74/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. november 28-ai, nyilvános rendes ülésére**

**Tárgy:** Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása

**Az előterjesztő:** Papp Gábor polgármester

**Készítette:** Kondákorné Farkas Erika Közgazdasági Osztály

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása – az állami támogatás összegének módosulása, az értékesített tárgyi eszközök ellenértéke miatti bevételi előirányzat-változás, a pályázatból kapott támogatási előleg, üzletrész értékesítés foglalója az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulása, a felhalmozási kiadási előirányzatok módosítása, a működési kiadások előirányzatának változása, valamint a Képviselő-testületi döntések költségvetési rendeleten való átvezetése miatt – vált szükségessé.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására 948.071 ezer Ft-tal változik.

A ***működési pénzforgalmi bevételek*** előirányzata143.405 ezer Ft-tal emelkedik.

Az **önkormányzatnál** a működési pénzforgalmi bevételi előirányzat 135.763 ezer Ft-tal emelkedik.

97.412 ezer Ft-tal nő az önkormányzat *államháztartáson belüli működési célú támogatásainak*összege.

Az önkormányzat *állami támogatás* címen kapott előirányzata 45.646 ezer forinttal növekszik az alábbiak szerint:

A ***települési önkormányzatok működésének általános támogatása*** összegét meghatározó májusi mutatószám felmérés során módosított mutatók alapján forintosításra került az állami támogatás 2019. éviben folyósítandó összege. Az ebr42 rendszerben feltöltött eredmény melléklet szerint összességében az önkormányzatot e címen megillető támogatás 5.138 ezer forinttal emelkedik. Ennek keretében 1.270 ezer forinttal emelkedik az önkormányzat *egyes köznevelési feladatainak finanszírozási összege*. 437 ezer forinttal emelkedik az óvodapedagógusok bértámogatása. 97 ezer forinttal csökken az óvodaműködtetési támogatás és 930 ezer forinttal emelkedik a minősített pedagógusok kiegészítő támogatás.

3.868 ezer forinttal emelkedik az önkormányzat *szociális, gyerekjóléti és gyermekétkeztetési feladatainak támogatása*. A májusi felmérésben idősek tartós bentlakásos ellátása 2019. évre becsült kiadási adatait módosítottuk, emiatt 6.559 ezer forinttal emelkedik a szakosított ellátás intézmény üzemeltetési támogatásának összege. A gyermekétkeztetés esetében 228 ezer forinttal csökken a finanszírozás szempontjából elismert dolgozók bértámogatása. A gyermekétkeztetés 2019. évre becsült kiadási adatai módosítása alapján 15 ezer forinttal növekszik a gyermekétkeztetés üzemeltetési támogatásának összege. A bölcsődei üzemeltetési támogatás számításához megadott kiadási adatok májusi változtatása miatt 2.478 ezer forinttal csökkent a bölcsődei üzemeletetési támogatás összege.

A központi költségvetés a 257/2000. (XII. 26.) Kormányrendelet alapján támogatást biztosít a helyi önkormányzatok számára, a szociális, valamint a gyermekjóléti és gyermekvédelmi ágazatban dolgozók részére folyósítandó szociális összevont pótlék és az azt terhelő szociális hozzájárulási adó összegére. A Magyar Államkincstár 6.234 ezer forintot utalt 2019. évi szociális ágazati összevont pótlék címén, mellyel júliustól októberig, 4 hónapra finanszírozta a szociális területen dolgozók szociális pótlékának összegét. Az összeg az *önkormányzat szociális, gyermekjóléti és gyermekétkeztetési feladatok ellátására kapott állami támogatások* előirányzatát növeli.

1.523 ezer forint az Államkincstár által folyósított kulturális pótlék összege. A 150/1992. ( XI. 20.) Kormányrendelet 21. §-a alapján a központi költségvetés támogatást biztosít a helyi önkormányzatok részére a művészeti, közművelődési és közgyűjteményi területen dolgozó közalkalmazottak kulturális pótlékra és az azt terhelő szociális hozzájárulási adóra. A fenti összeg a közművelődési területen dolgozók (2019. július – októberi időszak) 4 havi bérekkel együtt kifizetett pótlékának és azt terhelő szociális hozzájárulási adójának támogatott összege. Az összeg *települési önkormányzatok kulturális feladatainak támogatására* kapott állami támogatások előirányzatát növeli.

Szintén a kulturális feladatokra kapott támogatás előirányzatát növeli a könyvtári érdekeltségnövelő támogatás összege. Az előző évi saját erőből megvalósított könyvtári könyvállomány növelésére fordított összeg alapján megítélt, 2019. évi támogatás összege 374 ezer Ft. Utóbbi összeg a művelődési intézmény részére átadásra kerül.

A belügyminisztérium 29.727 ezer Ft összegben utalta az 1354/2019. (VI. 14.) Kormányhatározat alapján a 2019. évi minimálbér és a garantált bérminimum emelésével kapcsolatos támogatást. A támogatás megbontásra került a 2019. évi költségvetésről szóló 2018. évi L. törvény 2. számú melléklete alapján nevesített feladatellátások szerint. Így a települési önkormányzatok működésének támogatása 2.395 ezer forinttal; a köznevelési feladatok támogatása 1.755 ezer forinttal; a szociális, gyermekjóléti és gyermekétkeztetési feladatok támogatása 25.382 ezer forinttal; a kulturális feladatok támogatása 195 ezer forinttal emelkedik.

2019. évtől a tárgyévi bérkompenzáció összege is *a helyi önkormányzatok működésének általános támogatása* között jelenik meg. Emiatt a korábbi költségvetési rendelet módosításokban kiegészítő támogatásként tervezett 2019. január – május havi bérkompenzáció összege - 651 ezer forint - a helyi önkormányzatok működésének általános támogatása előirányzatjavára átcsoportosításra kerül.

Az előirányzat tovább növekszik az időarányos támogatás összegével. Az eredeti költségvetésben a 2019. évi bérkompenzáció támogatásának összegét már terveztük, a fejezeti kezelésű működési pénzeszköz átvételek között. A MÁK nettó finanszírozásának előirányzat közlő adatlapja alapján a 2019. június - augusztus havi bérkompenzáció összege összesen 378 ezer Ft. Az összeg átcsoportosításra kerül a helyi önkormányzatok működésének általános támogatása előirányzata közé.

*Működési célú és kiegészítő támogatások* előirányzata 1.621 ezer forint összeggel emelkedik.

2019. évtől a tárgyévi bérkompenzáció összege is a helyi önkormányzatok működésének általános támogatása között jelenik meg. Ezért a költségvetési rendelet korábbi két módosítása során a kiegészítő támogatások közé csoportosított 651 ezer Ft előirányzat átcsoportosításra kerül, ezáltal csökkenti az előirányzatot.

Növeli a kiegészítő támogatások előirányzatát a 2019. évi szociális tüzelőanyag támogatás 1.922 ezer forintos összege, valamint a „Jó adatszolgáltató önkormányzatok támogatása” pályázaton elnyert 350 ezer Ft.

A fenti támogatások közül a „Jó adatszolgáltató önkormányzatok támogatása” és a könyvtári érdekeltségnövelő támogatás az érintett intézményeknek átadásra kerül, azok bevételét növeli.

A többi támogatás önkormányzati saját erőt vált ki. Az intézmények működése finanszírozott a 2019. évi költségvetésben. A fentiekben felsorolt állami támogatások is átadásra kerülnek az intézmények javára, azonban a támogatás átadással párhuzamosan, az azzal megegyező összegű önkormányzati saját erő előirányzata az intézményektől elvonásra kerül, az önkormányzati általános tartalék javára.

Az *egyéb működési célú támogatások államháztartáson belülről* kapott előirányzata 51.766 ezer Ft-tal emelkedik.

* A költségvetési szerveknél foglalkoztatottak 2019. évi bérkompenzációjára tervezett előirányzat – a 2019. június - augusztus havi bérkompenzáció összegével - 378 ezer forinttal csökken. Az összeg átcsoportosításra kerül a helyi önkormányzatok általános működési és ágazati feladatainak állami támogatások közé.
* Megtörtént a GINOP-7.1.9-17-2018-00015 azonosítószámú „A Festetics örökség bemutatását és hálózatba kapcsolását célzó termék- és infrastruktúra fejlesztés I. ütem” elnevezésű pályázat, Hévíz Dr. Schulhof sétány megújítására vonatkozó előlegének, 634.285 ezer forintnak a folyósítása. A befolyt összeg módosítja az önkormányzat bevételi előirányzatát. Az összeg a projekt költségvetése alapján megbontásra került - a felhalmozási célkitűzések és a működési célok alapján. Utóbbi összege 13.007 ezer Ft, mely az államháztartáson belüli működési célú pénzeszköz átvétel előirányzatát növeli.
* 39.137 ezer Ft a SportOverBorders projekt kiutalt támogatási összege. A támogatást Hévíz Város Önkormányzata, mint gesztor kapta az elszámolt költségek alapján. A folyósított támogatásból 23.181 ezer Ft továbbutalásra kerül a társpályázók részére.

*Működési bevételek* előirányzata 18.741 ezer forinttal emelkedik.

* A Képviselő-testület 133/2019. (V. 30.) határozata alapján az önkormányzat, a PLS 2002. Kft részére értékesítette a Hévíz 1517. hrsz-ú ingatlant. Az ingatlan eladási árának részét képező 1.728 ezer Ft Áfa működési bevételként jelenik meg. Az összegnek megfelelően a bevételi előirányzatot ki kell alakítani.
* 3.132 ezer Ft a 134/2019. (V. 30.) Kt. határozat alapján értékesített 118/2. hrsz-ú belterületi beépítetlen terület értékesítéséből származó általános forgalmi adó összegének megfelelő bevétel. A vételár nettó összege a felhalmozási bevételek előirányzatát növeli.
* 5 ezer Ft a leselejtezett laptop értékesítés Áfa tartalmának ellenértéke, mely befizetendő adó.
* 110 ezer Ft a Generáli Biztosító által fizetett kártérítés összege. A kártérítést megrongált kandeláber helyre állítás kapcsán fizette a biztosító.
* 762 ezer Ft bevétel keletkezett az Aquamarin Szállodaüzemeltető Kft. üzletrész értékesítés pályázati dokumentációjának eladásából. A működési bevétel előirányzatát ezzel az összeggel növelni kell.
* 12.904 ezer Ft a visszaigényelt Áfa összege.
* Ez évben önkormányzatunk elnyerte a „Zala Megye Idősbarát Önkormányzata 2019” díjat. A kitüntető cím mellett az önkormányzat 100 ezer Ft pénzbeli elismerésben részesült, mely működési bevételként könyvelendő.

*Működési célú pénzeszköz átvétel Áht-n kívülről* előirányzat 19.610 ezer Ft összegben kialakításra kerül. Ez a RefurbCultur projekt - gesztor által utalt - önkormányzatot megillető összege.

***Felhalmozási pénzforgalmi bevételek:***

Az önkormányzat és intézményei ***felhalmozási pénzforgalmi bevételi*** előirányzata 804.203 ezer Ft-tal módosul.

Az **Önkormányzat *felhalmozási pénzforgalmi bevételi előirányzata*** emelkedik ezzel az összeggel.

621.278 ezer forinttal emelkedik az *egyéb felhalmozási támogatások Áht-n belülről* átvettelőirányzata.

621.278 ezer Ft a GINOP-7.1.9-17-2018-00015 azonosítószámú „A Festetics örökség bemutatását és hálózatba kapcsolását célzó termék- és infrastruktúra fejlesztés I. ütem” elnevezésű pályázat, Hévíz Dr. Schulhof sétány megújítására vonatkozó előlegének felhalmozási kiadásokra fordítható összege.

18.020 ezer forinttal növekszik az *felhalmozási bevétel* előirányzata.

Ezen belül 18.000 ezer Ft az *ingatlan értékesítésből* származó bevétel előirányzata, melyből:

* 6.400 ezer Ft az 1517. helyrajzi számú belterületi ingatlan értékesítésből keletkezett nettó bevétel összege.
* 11.600 ezer Ft a 118/2. hrsz-ú beépítetlen belterületi ingatlan értékesítés nettó bevétele.

20 ezer Ft az *egyéb tárgyi eszköz értékesítés* révén képződő bevétel, mely 1 db leselejtezett Dell Vostro laptop értékesítéséből származik.

153.744 ezer Ft a *részesedések* értékesítéséből származó bevétel. A Képviselő-testület 220/2019. (IX. 26.) határozata alapján, az Aquamarin Szállodaüzemeltető Kft. üzletrész értékesítés pályázati eljárása során befizetett bánatpénz, az adás-vételi szerződés aláírása után foglalónak minősül. A szerződés aláírása 2019.október 9. napján megtörtént.

*Felhalmozási támogatások Áht-n kívülről* átvettelőirányzata 11.161 ezer forinttal emelkedik

A Képviselő-testület 189/2019. (VIII. 29.) határozatában elfogadta a Hévízi TDM Egyesület egyéb szálláshelyek minőségfejlesztési célú támogatása elszámolását 14.739 ezer Ft összegben. Kötelezte az Egyesületet a múlt évben folyósított támogatás, fel nem használt összegének - 1.261 ezer forintnak - a visszafizetésére.

9.900 ezer Ft a 221/2019. (X. 7.) Kt. határozat szerint, a Szabó Lőrinc utca új szakaszának telektulajdonosai által eddig befizetett - az önkormányzat 31/2019. (X. 7.) rendelet 3. § (2) bekezdés b) pontja alapján - tulajdonosi önerő hozzájárulásként elismerhető és tervezhető közmű kialakítással kapcsolatos összeg.

***Finanszírozási bevételek:***

Az önkormányzat és intézményei ***finanszírozási bevételi*** előirányzata 463 ezer forinttal módosul.

Az **önkormányzat** ***finanszírozási bevételi előirányzata*** 463 ezer forinttal emelkedik.

Ezzel az összeggel növekszik *az államháztartáson belüli megelőlegezések* előirányzata. Ez az összeg a 2019. július-szeptember havi közfoglalkoztatottak bére és azt terhelő járuléka fedezetére folyósított támogatás összege.

**Intézmények:**

**Polgármesteri Hivatal:**

A Polgármesteri Hivatal **bevételi főösszege** 12.780 ezer forinttal emelkedik.

A *működési pénzforgalmi bevételek* előirányzata 1.489 ezer forinttal növekszik, mely megegyezik az *államháztartáson* *belülről kapott* *egyéb működési célú támogatások* előirányzata növekedésével.

A Nemzeti Választási Iroda által utalt támogatás az önkormányzati képviselői választások lebonyolítását finanszírozza.

***Finanszírozási bevételek*** előirányzata 11.828 ezer forinttal emelkedik.

Ezzel az összeggel emelkedik a *működési célú* *irányító szervi támogatás* előirányzata.

**GAMESZ:**

Az intézmény **bevételi előirányzata** 9.347 ezer Ft-tal emelkedik, melyből 1.942 ezer forint a ***működési pénzforgalmi bevételek*** emelkedésének tervezett összege.

Az *Áht-n belülről származó egyéb működési célú pénzeszköz átvétel* előirányzatát 532 ezer Ft összegben növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak támogatására kapott összeg. A támogatást 2019. júniustól, szeptemberig tartó időszak utáni folyósította a Munkaügyi Központ.

1.410 ezer forinttal emelkedik a *működési bevételek* előirányzata.

Az intézmény 2019. augusztus 6. napján szerződést kötött a Nagykanizsai Tankerületi Központtal, a Hévízi Illyés Gyula Általános Iskola és a Bibó István Gimnázium nyári karbantartási és tisztasági festésének elvégzésére.

A ***finanszírozási bevételek*** előirányzata 7.405 ezer forinttal emelkedik.

6.405 ezer forinttal emelkedik a *működési célú központi, irányító szervi támogatás*, és 1.000 ezer forinttal a *felhalmozási célú központi, irányító szervi támogatás* előirányzata.

***Brunszvik Teréz Napközi Otthonos Óvoda:***

Az oktatási intézmény***bevételi előirányzata***3.319 ezer forinttal emelkedik*.*

Fenti összeggel a ***finanszírozási bevételek*** előirányzata, ezen belül a *működési célra adott irányító szervi támogatás* előirányzata növekszik.

**Gróf I. Festetics György Művelődési Központ:**

Az intézmény ***bevételi előirányzata*** 18.059 ezer forinttal változik, melyből 198 ezer Ft a ***működési pénzforgalmi bevételek*** összege.

198 ezer Ft a háztartásoktól átvett támogatás összege. Az Egregyi Árpádkori templomban kihelyezett perselyben 2019. június – szeptember hónapokban ennyi adomány gyűlt össze.

A ***finanszírozási bevételek*** előirányzata 18.059 ezer forinttal emelkedik, mely a működési célra biztosított irányító szervi támogatás összege.

A működési célú támogatás három részből tevődik össze:

2.177 ezer Ft a 2019. II. félévi jutalomkeret művelődési intézmény részére megállapított összege.

374 ezer Ft a 2019. évi könyvtári érdekeltségi támogatás intézmény részére átadandó összege.

Költségvetés-módosítást kérő levelében az intézmény 15.508 ezer Ft további intézményfinanszírozást kér az alábbiak szerint:

* 508 ezer Ft szükséges az új általános adatvédelmi rendelet (GDPR) rendelkezéseinek betartásához. Az intézménynek biztosítania kell az informatikai rendszer időszerű korszerűsítését, 2019. szeptember 1. napjától havi 100 ezer + Áfa összegben, rendszergazdai szerződést kell kötnie.
* 15.000 ezer Ft szükséges a 2019 november – december havi működés dologi kiadásaira.

Indoklásul, kérelmében az intézmény igazgatója előadta, hogy 2019. évi rendezvénytervben jelzett műsorok megvalósítása az I-III. negyedévben, 90 %-ban már megtörtént. Az utolsó negyedévben jelentős, nagy összegű pénzügyi kiadás rendezvényekkel kapcsolatban nem várható.

Kötelezettségvállalás kell még a Márton–napi, az Adventi és a Szilveszteri rendezvények miatt.

Az intézmény működési bevételei azonban nem ilyen ütemben folynak be, nem követik a kiadások tendenciáját.

A művelődési intézmény a november-december havi működéshez jelenleg forrással nem rendelkezik, előirányzata kevés lesz.

Év végéig azonban várhatóan befolynak a jelenlegi módosított előirányzatnak megfelelően elvárt bevételei, sőt decemberben további többletbevétel is képződhet. Ennek nagyságát a mai napon lehetetlen kimutatni. Addig azonban az intézménynek működni kell, melyhez a fedezetet kell biztosítani.

Áthidaló megoldásként szükséges a többlet, 15.000 ezer Ft összegű működési célú irányító szervi támogatás. A többlet intézményfinanszírozást a fenntartó – hasonlóan a múlt évhez - az évet követően, az utolsó költségvetési rendeletmódosítás keretében, a tényleges bevételek terhére visszavonhat. A 15.000 ezer Ft irányító szervi többlettámogatás visszavonásához, ezen előterjesztés 6. fejezetében összeállított határozati javaslat szerepel.

**TASZII:**

A szociális intézmény **bevételi előirányzata** 10.284 ezer Ft-tal növekszik.

A ***működési pénzforgalmi bevételek*** előirányzata 4.013 ezer forinttal emelkedik.

Az *Áht-n belülről származó egyéb működési célú pénzeszköz átvétel* előirányzata 708 ezer forinttal emelkedik, mely a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak 2019. június – szeptember hónapra kapott támogatása.

3.305 ezer forinttal emelkedik a *működési bevételek* előirányzata. A bevétel az idősek bentlakásos intézményébe beköltözők által - tárgyév. II – III. negyedévében - fizetett belépési hozzájárulásból származik.

A ***finanszírozási bevételek*** előirányzata 6.271 ezer forinttal emelkedik.

Ezzel az összeggel növekszik a *működési célú irányítószervi támogatás* előirányzata.

**3.**

**KIADÁSOK**

Az önkormányzat és intézményei kiadási előirányzatának főösszege – azonosan a bevételi főösszeggel – 948.071 ezer Ft-tal módosul.

A ***működési pénzforgalmi kiadások*** kiemelt előirányzatának tervezett összege önkormányzat és intézményei esetében 84.904 ezer Ft-tal emelkedik.

**Önkormányzat**

Az önkormányzat kiadásainak előirányzata 940.429 ezer Ft-tal emelkedik.

Ezen belül a ***működési pénzforgalmi kiadások***előirányzata 31.917 ezer Ft-tal növekszik.

5.152 ezer forinttal emelkedik a *személyi juttatások* és 1.029 ezer forinttal a *munkaadót terhelő járulékok* előirányzata. Mindkét előirányzatot módosította a Képviselő-testület 187/2019. (VIII. 29.) határozatában elfogadott, a Parkoló Iroda 2019. II. félévi jutalmazására elfogadott összeg. (Hatására nő a személyi juttatás előirányzata 816 ezer forinttal, járulék 140 ezer forinttal.)

Személyi juttatás és munkaadót terhelő elvonás előirányzatát módosította továbbá:

* Parkoló Iroda személyi juttatás kiadásának fedezéséhez szükséges 191 ezer Ft előirányzat.
* A Dr. Schulhof sétány megújításával kapcsolatos GINOP-7.1.9-17-2018-00015 projektmenedzsmentje díjazására felhasználható 5.145 ezer Ft összegű előirányzat, melynek járulék vonzata 1.389 ezer Ft.
* A Képviselő-testület 199/2019. (IX. 12.) határozatában elrendelte a nemzetközi kapcsolatok működési kiadásának terhére, a Hévíz Szabó Lőrinc utcában megvalósuló új útszakasz víz- és szennyvíz közmű kiépítésére tervezett előirányzat megemelését. 4.500 ezer Ft összeggel. A nemzetközi kapcsolatok működési kiadásának tervezett összegét, a kötelezettségvállalást és teljesítést áttekintve a személyi juttatások előirányzatát 1.000 ezer forinttal, a munkaadóit terhelő járulék kiadások előirányzatát 500 ezer forinttal lehet csökkenteni. A további előirányzat elvonás a részletezőn tervezett dologi kiadások előirányzatát terheli.

Az önkormányzat *dologi kiadások* előirányzata 62.763 ezer Ft-tal emelkedik. Az előirányzat módosulást az alábbiak okozzák:

* A Képviselő-testület 164/2019. (VIII. 1.) határozata 1.778 ezer Ft előirányzatot biztosít a HÉSZ módosításhoz szükséges területrendezési eljárást megalapozó területi hatásvizsgálati dokumentáció elkészítéséhez.
* A Hévíz 1517. hrsz-ú belterületi ingatlan értékesítés Áfa bevétele, valamint a 118/2 hrsz-ú ingatlan eladás Áfa bevétele, 4.860 ezer Ft összegben befizetendő adóként tervezésre kerül.
* Az Aquamarin Szállodaüzemeltető Kft értékesítése kapcsán eladott pályázati dokumentáció, 162 ezer Ft Áfa tartalma, mint befizetendő adó megjelenik a dologi kiadások előirányzata között.
* A Hévízi Illyés Gyula Általános Iskola főbejárati lépőjének felújítására tervezett felhalmozási előirányzat, bruttó 2.500 ezer Ft átcsoportosításra kerül a dologi kiadások közé. Az előirányzat 148 ezer Ft összegű kiegészítése szükséges, melyet az általános tartalék terhére lehet megoldani.
* A Képviselő-testület 173/2019. (VIII. 8.) határozatában elrendelte a „VP6-19.2.1.-42-7-17 számú „Arcot a termelőnek rendezvénysorozat és marketing támogatása „nyertes projekt megvalósítását. A projekt keretében az Egregyi múzeumban 8 alkalommal helyi termék, helyi érték bemutató kerül megrendezésre, melynek kiadása várhatóan 1.640 ezer Ft. A projekt utófinanszírozású, ezért az önkormányzatnak saját forrásból kell megfinanszírozni a kiadást. A pályázati támogatás csak az elszámolást követően folyósítják.
* 173/2019. (VIII. 8.) határozatában a Képviselő-testület „VP6-19.2.1.-42-5-17 számú „Helyi értékekre alapuló kisközösségek és együttműködéseinek az erősítése” nyertes projekt megvalósítását is elrendelte. A projekt keretében a „Boldog Békeidők Hévíze” programsorozat rendezvényeinek kiadása számolható el. Korábbi rendeletmódosításunk már tartalmazta három koncert kiadását. Jelen rendeletmódosítás keretében a Dunakeszi Szimfonikus Zenekar fellépésének ellenértékét kell tervezni, mely bruttó 1.501 ezer Ft. A projekt szintén utófinanszírozású.
* Dr. Schulhof sétány kivitelezésével kapcsolatban a projekt költségvetése szerint az elszámolható pályázati hatósági költségek és a közbeszerzési költségeire tervezett kiadások összege bruttó 6.473 ezer Ft. Ezzel párhuzamosan a projekt kiadásaira tervezett 6.198 ezer Ft az önkormányzati saját erő átcsoportosításra kerül a felhalmozási kiadások előirányzata közé.
* Az állami támogatásnak megfelelően a szociális célú tüzelőanyag beszerzésre fordítható kiadások előirányzata 1.922 ezer Ft összeggel megemelésre kerül.
* A számítástechnikai eszközök beszerzésére vonatkozó beruházások közül 28.829 ezer Ft összegben átcsoportosításra kerül az IT eszközök beszerzésére korábban kialakított előirányzat, a dologi kiadások közé.
* 890 ezer forint szükséges a Szabó Lőrinc utcai új útszakasz víz- és szennyvíz közmű kiépítése működési kiadásaira, melyek magukban foglalják a telekalakítási illetéket, az ingatlan nyilvántartási igazgatási szolgáltatási díjat és a földmérés díját. Az előirányzat a felhalmozási előirányzat terhére kerül kialakításra.
* 12.904 ezer forinttal növekszik a befizetendő Áfa előirányzata a ki nem emelt feladatok részletezőn.
* Bruttó 102 ezer forinttal meg kell emelni a városi térfigyelő kamerarendszer karbantartására tervezett előirányzatot. A korábbi 390 ezer Ft+Áfa karbantartási díj a vállalkozóval kötött szerződés alapján 40 Ft+Áfa összeggel emelkedik 2019. november hónaptól. A korábbi költségvetési rendeletmódosításban alkalmazott előirányzat-emelés a kamera szám emelkedése miatt történt.
* 2.058 ezer Ft-tal szükséges növelni a Youth and Spa Erasmus+ projekt megvalósításával kapcsolatos kiadások előirányzatát. További 2.303 ezer Ft előirányzat szükséges a pályázati szakértővel kötött megbízási szerződés alapján.
* 3.820 ezer Ft előirányzatot kell tervezni a „Kulturbarangolás Hévízen” projekt megvalósításának előkészületeire. A támogatási szerződés 2019. április elején aláírásra került. Az önkormányzat nyilatkozata szerint a projekt költségeit utófinanszírozás keretében kívánja elszámolni. Előleget nem igényelt, ezért szükséges az önkormányzati saját erő biztosítása.
* A Képviselő-testület 199/2019. (IX.12.) határozatában a Szabó Lőrinc utcában megvalósuló új útszakasz víz-, és szennyvíz közmű kiépítésének többletköltségéhez szükséges 4.500 ezer Ft előirányzat növelés fedezeteként a nemzetközi kapcsolatokra tervezett működési kiadások előirányzatát jelölte meg. Az átcsoportosításhoz a személyi és munkaadókat terhelő járulékok kiadási előirányzata mellett a dologi kiadások előirányzata csökkentésre kerül. Utóbbi előirányzat 3.000 ezer forinttal csökken.

Az önkormányzat által az *államháztartáson belülre adott működési célú támogatások* előirányzata 3.288 ezer forinttal emelkedik.

* 625 ezer forinttal csökken a Bursa Hungarica ösztöndíj önkormányzati hozzájárulására tervezett előirányzat. Az év elején és augusztusban megtörtént az idei tanévre az ösztöndíj önkormányzati hozzájárulásának utalása, mely összességében 1.425 ezer Ft. Az eredeti költségvetésben e címen 2.000 ezer Ft előirányzatot terveztünk. a felhasználatlan előirányzat 575 ezer Ft elvonható. 2019 augusztusában az Emberi Erőforrás Támogatáskezelő visszautalt önkormányzatunknak 50 ezer forintot. Az összeg még növelte a már meglévő előirányzatot, mely szintén elvonásra kerül az általános tartalék javára.
* Önkormányzatunk a SportOverBorders projekt kapcsán befolyt összegből, mint gesztor négy társpályázó részére utalta el az őket megillető támogatás részt, melyből az egyik Áht-n belüli szervezetnek minősül. Zalaegerszegi Megyei Jogú Várost megillető támogatás 3.913 ezre Ft.

Az önkormányzat által az *államháztartáson kívülre adott működési célú támogatások* előirányzatának összege 44.268 ezer forinttal növekszik.

* Hévíz Sportkör kérelemmel fordult a Képviselő-testülethez és az év során felmerülő többletkiadásai fedezéséhez támogatást kért. A Képviselő-testület 162/2019. (VIII. 1.) határozatában 24.400 ezer Ft működési támogatást állapított meg.
* Önkormányzatunk gesztorként a SportOverBorders projekt kapcsán befolyt összegből, három társpályázó részére utalta el az őket megillető támogatásrészt. 44 ezer forintot kell átadni a Hévíz SK, 9.951 ezer forintot Cazma város és 9.273 ezer forintot Koprovnica város részére.
* 100 ezer Ft összegű a Pannon Írók Társaságával megkötött szerződés, mellyel két könyv megjelentetését támogatja az önkormányzat.
* 500 ezer Ft támogatásban részesül hévízi Kálvin Alapítvány.

*Működési célú céltartalék****:***

*Önkormányzati kinevezett dolgozók juttatása* előirányzata megszűnt, a korábbi 30.000 ezer Ft összegű előirányzat az önkormányzat és intézményei 2019. II. félévi jutalmazására szétosztásra került a Képviselő-testület 187/2019. (VIII. 29.) határozata alapján.

Az elmúlt időszakban, a *polgármesteri hatáskörben felhasználható „keretet”* előirányzata 600 ezer forinttal csökken.

A keret a következő célokra lett felhasználva:

* 50 ezer Ft a Pannon Írok Szövetsége részére átadott összeg, mely biztosítja Dr. Lángi Péter: Keszthelyi Nagyváthy Szakközépiskola intézmény története című könyvének megjelentetését.
* 50 ezer Ft a Pannon Írok Szövetsége szintén átadott összeg, mellyel a város Tar Ferenc: Egy arisztokrata család mindennapja című kötetének kiadását támogatja.
* A hévízi Kálvin Alapítvány kérelemmel fordult Polgármester Úr felé, melyben további 500 ezer Ft támogatást kér a 2019. évi működéshez. A Hévíz, Vörösmarty utca 92. számú ingatlan rezsiköltségének rendezéséhez kér segítséget az alapítvány. Az ingatlan teher viselését eddig is támogatta az önkormányzat. A várható rezsi költségek összege meghaladja a rendelkezésre álló források összegét. Ebben az évben folytak a parókia felújításának munkálatai, melyek jelentősen megemelték a vízfogyasztást. Ezt tetézte egy rejtett szelephiba, mely az épület hátsó, kevésbé látogatott részén keletkezett. A meghibásodást későn vették észre. A szelephiba nem kivitelezési okok miatt következett be, így kárigénnyel nem tudtak fordulni a kivitelező felé.

Kérem a tisztelt Képviselő-testületet, hogy a fentieket fogadja el a keret felhasználásáról szóló negyedéves tájékoztatásként.

Általános tartalék:

Az általános tartalék előirányzata 53.983 ezer forinttal csökken. Az előirányzat módosítást ellentétes hatások alakítják.

Növelte az általános tartalékot:

* 600 ezer forint az Aquamarin Szállodaüzemeltető Kft. üzletrész értékesítés pályázati anyagának eladásából származó nettő bevétel összege.
* 625 ezer Ft a Bursa Hungarica ösztöndíj 2019. évfolyamán fel nem használt előirányzatából származó, illetve az Emberi Erőforrás Támogatáskezelő által visszautalt önkormányzati ösztöndíj hozzájárulásából származó összeg.
* 5.138 ezer Ft az állami támogatás májusi felmérésének mutatószám módosítása miatti többlettámogatás önkormányzati önerő kiváltásából származó többletbevétele. Az összeg a tartalék előirányzatát növeli.
* 2019. évi minimálbér és garantált bérminimum emelés finanszírozására kapott állami támogatásnak megfelelő önerő megtakarítás - a személyi kiadások és járulék kiadások eredeti költségvetésben tervezett volta miatt - szintén a tartalék emelkedését okozza.
* 15.956 ezer forinttal növeli a tartalékot a SportOverBorders pályázat kiutalt támogatásából a hévízi Önkormányzatot megillető rész.
* 19.610 ezer Ft a RefurbCultur projekt gesztor által kiutalt önkormányzatunkat megillető utófinanszírozású támogatása, mely tartalékba helyezhető.
* 6.234 ezer Ft a szociális összevont ágazati pótlék időarányos jóváírt összege. A TASZII eredeti költségvetésében a szociális területen dolgozók részére fizetendő összeg már kiadásként tervezésre került, melyet irányító szervi támogatással finanszírozunk. Az állami támogatás ezt az önerőt váltja ki. Emiatt az összeg szintén az általános tartalékot növeli.
* 1.523 ezer Ft a kulturális pótlék időarányos jóváírt összege. A dolgozók részére fizetendő illetmény az eredeti költségvetésben a művelődési intézménynél tervezésre került, így a kulturális illetménypótlék összege is. Az időarányos támogatás az önerőből tervezett előirányzatot váltja ki. Így a támogatásnak megfelelő önerő az általános tartalékba helyezhető.
* 29.727 ezer Ft a 2019. évi minimálbér és garantált bérminimum emelésből adódó bértöbblet kifizetése érdekében kapott támogatásnak megfelelő önerő összege. Valamennyi intézmény esetében önerőből finanszírozta a költségvetésünk a garantált bér, illetve a minimálbér emelkedés személyi juttatás és járulék kifizetéséhez szükséges előirányzatát. A támogatói okiratnak megfelelően az intézmények részére átadandó állami támogatás, az eredeti költségvetésben már tervezett működési előirányzatot váltja ki, mely az általános tartalékba helyezhető.
* 100 ezer Ft a „Zala Megyei Idősbarát Önkormányzata 2019” díjjal járó pénzjutalom, mely tartalékba helyezhető.

Ugyanakkor az általános tartalék nyújtott fedezetet több tervezett kiadásra. Ezek a következők:

* 956 ezer Ft a Képviselő-testület 187/2019. (VIII. 29.) határozatában elfogadott, a Parkoló Iroda 2019. II. félévi jutalmazására szolgáló összeg, mely az általános tartalékból biztosítható.
* A Képviselő-testület 162/2019. (VIII. 1.) határozata 28.556 ezer Ft többlettámogatást biztosít a Hévízi Sportkör részére.
* A Képviselő-testület 164/2019. (VIII. 1.) határozatában elrendelte a területrendezési eljárást megalapozó, területi hatásvizsgálati dokumentáció elkészítését a határozatban felsorolt telkek engedélyeztetése ügyében, melyhez 1.778 ezer Ft forrást biztosított az általános tartalék terhére.
* A Képviselő-testület 165/2019. (VIII. 1.) határozatában 550 ezer Ft forrást biztosít a HÉSZ módosításához.
* A Képviselő-testület 167/2019. (VIII. 1.) határozata alapján a tartalékot terheli a Nagyparkoló tér nyugati üzletsora előtti szennyvíz gerincvezeték kiviteli terveinek elkészítéséhez szükséges 16.510 ezer Ft forrás biztosítása.
* A Képviselő-testület 173/2019. (VIII. 8.) határozatában elrendelte a „VP6-19.2.1.-42-7-17 számú „Arcot a termelőnek rendezvénysorozat és marketing támogatása „nyertes projekt megvalósítását. A dologi kiadásoknál már ismertetett rendezvényhez szükséges 1.640 ezer Ft előirányzat szintén a tartalékot terheli, mivel a pályázat utófinanszírozású és előleget nem folyósítottak.
* 173/2019. (VIII. 8.) határozatában a Képviselő-testület „VP6-19.2.1.-42-5-17 számú „Helyi értékekre alapuló kisközösségek és együttműködéseinek az erősítése” nyertes projekt megvalósítását is elrendelte. A projekt keretében a „Boldog Békeidők Hévíze” programsorozat rendezvényei számolhatók el, melynek része volt a Dunakeszi Szimfonikusok Zenekar fellépése. Az utófinanszírozás miatt 1.501 ezer Ft előirányzat önerőből történő finanszírozása szükséges.
* A Képviselő-testület 216/2019. (IX. 26.) határozata a „Hévízi Termelői piac megújulása” projekt megvalósításához 57.428 ezer Ft önerőt biztosít a testületi hatáskörben felhasználható tartalék terhére.
* 221/2019. (X. 7.) határozatában a Képviselő-testület Szabó Lőrinc utcai útszakasz víz- és szennyvíz vízi közmű beruházás, önkormányzati beruházásként történő megvalósításáról döntött. A beruházás megvalósításához bruttó 30.305 ezer Ft fedezetet biztosított, mely tartalmazza a műszaki ellenőr költségeit is.
* 4.361 ezer Ft előirányzat szükséges Youth and Spa Erasmus+ projekt megvalósításához.
* 15.508 ezer Forinttal csökkenti a tartalékot a Gróf I. Festetics György Művelődési Központ többlet támogatási igénye.
* Összességében 4.114 ezer Ft előirányzatot kell tervezni a „Kulturbarangolás Hévízen” projekt megvalósításához a projekt utófinaszírozása miatt.
* 148 ezer Ft többlet előirányzatot kell biztosítani a Hévízi Illyés Gyula Általános Iskola főbejárati lépcsőjének karbantartásához.
* 113 ezer Ft szükséges az Európa Parlamenti választások, Nemzeti Választási Iroda fele el nem számolható kiadásaira. Az összeg átadásra kerül a Polgármesteri Hivatal részére.
* 102 ezer Ft többletkiadás fedezése szükséges - a megemelkedett vállalkozói díj miatt - a városi térfigyelő kamerarendszer karbantartására.

Fenti növelő és csökkentő hatások eredőjeként az általános tartalék összege 56.349 ezer forintra módosul, melyből szabad felhasználású tartalék 53.563 ezer Ft.

**Intézmények:**

**Polgármesteri Hivatal**: ***működési pénzforgalmi kiadás előirányzata*** 12.780 ezer Ft-tal emelkedik. A személyi juttatások előirányzata 10.788 ezer Ft-tal, a *munkaadót terhelő járulék* előirányzata 1.901 ezer Ft-tal növekszik. Mindkét előirányzat növekedésében megjelenik:

* 2019. II. félévi jutalomkeret felosztása, mely a személyi juttatások előirányzatát 9.242 ezer forinttal, a munkaadói járulék összegét 1.586 ezer forinttal emeli.
* 2019. október 13-ai önkormányzati választások várható kiadása, mely a személyi juttatások előirányzatát 1.132 ezer forinttal, a munkaadói járulék összegét 218 ezer forinttal emeli.
* A májusi Európa Parlamenti választások elszámolt kiadásai befolyásolják az előirányzatokat. A tervezett kiadásokat az elfogadott elszámoláshoz kell igazítani. Emiatt a személyi juttatások előirányzata 116 ezer forinttal, a munkaadót terhelő járulékok előirányzata 45 ezer forinttal emelkedik.
* A „Jó adatszolgáltató önkormányzatok” pályázaton önkormányzatunk 350 ezer forintot nyert. A támogatás a pályázatban feltüntetett polgármesteri hivatali dolgozók jutalmazására fordítható. Ennek hatására 298 ezer forinttal emelkedik a személyi juttatások és 52 ezer forinttal a munkaadót terhelő járulékok előirányzata.

A polgármesteri hivatalban hagyományosan a személyi előirányzatok terhére a karácsonyhoz kötődően 50.000,-Ft értékű Erzsébet ajándék utalványt kaptak a közszolgálati szabályzat hatálya alá tartozók. Az Erzsébet ajándék utalvány juttatás lehetősége megszűnt. Azonban a közszolgálati szabályzatban van lehetőség juttatások biztosítására, így a közszolgálati szabályzatban a következőként szabályoznánk e juttatást: *„A Hivatal amennyiben költségvetése erre fedezetet nyújt, egyéb- karácsonyi- juttatásként a Szabályzat hatálya alá tartozók részére a rászorultság vizsgálata nélkül bruttó 75.000,- Ft támogatást nyújt.”* Ezen összeg a felbruttósítás miatt nettó 49.875 Ft összeget jelent személyeként. A fedezet a hivatal 2019. évi költségvetésében biztosított. Mivel ennek utalása legkésőbb a hivatali a karácsonyi ünnepség napjáig megtörténik, a hagyományt megtartanánk, így a kifizetés a hivatal 2019. évi költségvetési maradványa terhére áthúzódó kötelezettségvállalásként a 2020. évi hivatali költségvetést érintené. Kérjük ennek külön döntés nélküli tudomásulvételét.

*Dologi kiadások* előirányzata 91 ezer forinttal emelkedik.

A Nemzeti Választási Iroda által elfogadott valós adatok ismeretében 117 ezer forinttal szükséges csökkenteni a korábbi rendeletmódosítás során tervezett Európai Parlamenti választások dologi előirányzatát.

Az önkormányzati választásokra tervezett dologi kiadás összege 208 ezer Ft. Az előirányzat a tervezettnek megfelelően kialakításra kerül.

**GAMESZ:** Az intézmény ***működési pénzforgalmi kiadás előirányzata*** 8.347 ezer Ft-tal emelkedik. A személyi juttatások előirányzata 8.010 ezer Ft-tal, a *munkaadót terhelő járulék* előirányzata 1.337 ezer Ft-tal növekszik. Az előirányzat növekedést mindkét esetben a következők befolyásolják:

A 2019. II. félévi jutalomkeret felosztása, mely a személyi juttatások előirányzatát 1.132 ezer forinttal, a munkaadói járulék összegét 218 ezer forinttal emeli.

A Zala Megyei Kormányhivatal Munkaügyi Központja által finanszírozott, 2019. június-szeptember közötti időszakra vonatkozó közfoglalkoztatási szerződéssel foglalkoztatott alkalmazottainak támogatása. A támogatást 489 ezer Ft összegben személyi juttatásra és 43 ezer Ft (8,75 %-os) összegben munkaadót terhelő járulékra használja fel az intézmény.

Dologi kiadások előirányzata 1.000 ezer forinttal csökken. Az összeget az intézmény az „évközben felmerülő egyéb előre nem látható feladatok” dologi kiadás előirányzatából felhalmozási célra szeretné felhasználni.

***Brunszvik Teréz Napközi Otthonos Óvoda:******működési pénzforgalmi kiadás*** előirányzata 3.319 ezer forinttal emelkedik. Ezen belül a II. félévi jutalomkeret felosztása miatt 2.833 ezer forinttal emelkedik a személyi juttatások és 486 ezer forinttal a *munkaadót terhelő járulék* összege.

**Gróf I. Festetics György Művelődési Központ *működési pénzforgalmi kiadás*** előirányzata 18.257 ezer forinttal növekszik.

*Személyi juttatások* előirányzata 142 ezer forinttal csökken, a *munkaadót terhelő járulék* *és a szociális hozzájárulási adó* előirányzata 319 ezer forinttal növekszik. Az előirányzatokat módosítja:

* A 2019. II. félévi jutalomkeret felosztása, mely 1.858 ezer forinttal emeli a személyi juttatások és 319 ezer forinttal a munkaadót terhelő járulék előirányzatát.
* Az intézmény 2.000 ezer Ft személyi juttatás átcsoportosítását kéri a dologi kiadási előirányzat javára. Az átcsoportosított összeggel a rendezvényeken kívüli, év végéig felmerülő dologi kiadások fedezetét lehet biztosítani.

A dologi kiadások előirányzata 18.080 ezer forinttal emelkedik.

* 198 ezer Ft az adományokból befolyt és dologi kiadásokra fordított összeg,
* 2.000 ezer Ft a személyi juttatások terhére átcsoportosított összeg,
* 374 ezer Ft a könyvtári állomány gyarapítására fordítható összeg,
* 508 ezer Ft az informatikai rendszer időszerű korszerűsítésére, rendszergazdai kiadásokra fordítható előirányzat, és
* 15.000 ezer Ft a november-december havi zavartalan működéshez szükséges előirányzat.

Az intézmény részére meghatározott célra biztosított dologi kiadások közé pótlólagosan beépítésre kerül a - Képviselő-testület 90/2019. (IV. 25. ) határozatában biztosított – a IV. Futófesztivál lebonyolítására szolgáló 2.800 ezer Ft támogatás. Az összeg a dologi kiadások előirányzatát nem módosítja, mivel azt már a költségvetési rendelet augusztusi módosításakor átadtuk az intézmény részére, azonban a 2019. évi rendezvényterv összege eddig nem került emelésre. A módosító összeg a rendezvényterv kiemelt előirányzatát - melynek felhasználásáról az intézménynek negyedévenként el kell számolnia - 90.300 ezer forintra emelkedik.

**TASZII:** A szociális intézmény ***működési pénzforgalmi kiadások*** előirányzata 10.284 ezer forinttal növekszik.

A *személyi juttatások* előirányzata 6.004 ezer Ft-tal, a *munkaadót terhelő járulék* előirányzata 975 ezer Ft-tal növekszik.

Az előirányzat növekedést két tényező befolyásolja:

* A Képviselő–testület 187/2019. (VIII. 29.) határozata szerint II. félévi jutalomkeret felosztása.
* A közfoglalkoztatási szerződéssel alkalmazottak 2019. június - szeptember havi személyi juttatása és munkaadót terhelő járuléka (8,75 %).

***A dologi kiadások*** előirányzata 3.305 ezer forinttal emelkedik. Az idősek bentlakásos otthonába költözők, 2019. II-III. negyedévi belépési hozzájárulását az intézmény a kert és az udvar rendbetételére kívánja felhasználni.

***Felhalmozási pénzforgalmi kiadások:***

A ***felhalmozási pénzforgalmi kiadások*** előirányzata az önkormányzat és intézményei esetében 862.704 ezer Ft-tal emelkedik.

Az **Önkormányzat *felhalmozási pénzforgalmi kiadások*** előirányzata 861.704 Ft-tal emelkedik.

727.399 ezer forinttal nő a *beruházások* előirányzata. A *felújítások* előirányzata 2.500 ezer forinttal csökken.

A felhalmozási kiadások célonkénti előirányzatát jelen rendelettervezet 7. számú melléklete tartalmazza.

Az *immateriális javakra fordítható felhalmozási kiadások* előirányzata 550 ezer forinttal emelkedik. Ezzel az összeggel a HÉSZ módosítás előirányzata emelkedik Képviselő-testület 165/2019. (VIII. 1.) határozata alapján.

*Ingatlan beruházások* esetében az előirányzat bruttó 770.180 ezer forinttal módosul az alábbiak szerint:

197/2019. (IX. 2.) Képviselő-testületi határozat alapján a Közép-keleti városrész csapadékvíz elvezetés tervezésére és kivitelezésére az eredeti költségvetésben tervezett előirányzata, 11.701 ezer Ft átcsoportosításra kerül a „Fenntartható közlekedés” projekt előirányzata javára.

196/2019. (IX. 2.) Képviselő-testületi határozat alapján, bruttó 26.841 ezer Ft összegben kialakításra kerül a Széchenyi utca Kölcsey u. és Ady utca közötti szakaszán kialakítandó 12 férőhelyes parkolóhely építés fedezetét biztosító előirányzat.

A Szabó Lőrinc utca új szakaszán kialakítandó vízközmű kiépítés előirányzatát 221/2019. (X. 7.) Képviselő–testületi határozat érinti, melynek hatására az előirányzat 30.305 ezer forinttal emelkedik.

167/2019. (VII. 1.) Kt. határozat szerint kialakításra kerül a Nagyparkoló tér nyugati üzletsor előtti szennyvíz gerincvezeték kiviteli terveinek elkészítéséhez és az új szennyvíz gerincvezeték kivitelezéséhez szükséges bruttó 16.510 ezer Ft összegű előirányzat.

Jelen rendelt módosítási tervezet hatására, összesen 7.868 ezer forinttal emelkedik a Széchenyi utca fejlesztésére vonatkozó előirányzat. A pótmunkák előzetes kötelezettség vállalása, megkötött szerződések módosítása alapján szükséges az előirányzat emelése.

A Képviselő-testület 216/2019. (IX. 26.) határozata alapján a TOP-1.1.3-15-2016-00005 projekthez bruttó 57.428 ezer Ft önerőt biztosít.

627.436 ezer forinttal emelkedik a Dr. Schulhof sétány fejlesztése előirányzat. A folyósított előlegnek és a támogatási szerződés költségvetésének megfelelően bruttó 621.278 ezer forinttal emelkedik az e célra tervezett felhalmozási előirányzat. További 6.158 ezer Ft összegű előirányzat átcsoportosításra kerül a dologi kiadások közül.

Az önkormányzat, a Magyar Állam és a DRV Zrt. tulajdonában és utóbbi vagyonkezelésében lévő területen - pályázat keretében - a termelői piac felújítását tervezi elvégezni. Ehhez a tulajdonosok hozzájárulását megkapta. A Képviselő-testület a projekt megvalósításához, 216/2019. (IX. 26.) határozatában - az általános tartalék terhére - bruttó 57.428 ezer Ft önerőt biztosít.

294 ezer Ft szükséges a „Kulturbarangolás Hévízen” projekt engedélyezési tervdokumentáció és költségbecslése vállalási díjának 30 %-a fedezéséhez.

*Számítástechnikai eszközök* esetében, az IT eszközök beszerzésére korábban tervezett előirányzat átcsoportosításra kerül a dologi kiadások közé. Emiatt a felhalmozási célcsoport előirányzata csökken 28.829 ezer forinttal.

*Felújítási jogcímek:* a Hévízi Illyés Gyula Általános Iskola főbejárati lépcső felújításra korábban kialakított előirányzat, 2.500 ezer Ft átcsoportosításra kerül a dologi kiadások közé.

*Gép,berendezésés felszerelések* felhalmozási előirányzatának összege nem módosul, de az eszközbeszerzéshez tervezett előirányzat - és annak október végéig felhasznált összege - lehetőséget teremt 1 db defiblirrátor beszerzésére. A 2015. évben beszerzett 2 db defiblirrátor közül 1 darabot az orvosi ügyeletre, 1 darabot a Polgármesteri Hivatal portájára szántak. Utóbbi praktikussági okból átkerült a Városi Sportcsarnokba. Idén ismét felmerült annak az igénye, hogy az önkormányzat épületében is legyen az életmentő készülékből.

Felhalmozási célú pénzeszköz átadás Áht-n kívülre:

Az előirányzat 4.156 ezer forinttal emelkedik.

Ez a Képviselő-testület 162/2019. (VIII. 1.) határozata alapján, a Hévíz Sportkör részére nyújtott felhalmozási célú többlettámogatás összege. A támogatás fedezi 689 ezer Ft összegben a városi sportpálya lelátó pótmunkadíját, illetve jogszabályi változások miatt a TAO pályázatokhoz alkalmazandó műszaki ellenőrök díjazását.

*Felhalmozási célú tartalék:* előirányzata 132.649 ezer forinttal emelkedik.

A tartalék összegét emeli

* 1.261 ezer forinttal, a Hévízi TDM Egyesület által visszafizetett 2019. évi egyéb szálláshelyek minőségfejlesztési célú pályázatához önkormányzat által biztosított támogatás fel nem használt összege.
* 6.400 ezer forinttal az 1517. hrsz-ú ingatlan értékesítéséből származó nettó összeg.
* 11.600 ezer forinttal a 118/2. hrsz-ú ingatlan értékesítés nettó árbevétele.
* 153.744 ezer forinttal az Aquamarin Szállodaüzemeltető Kft. üzletrész értékesítés foglalója.
* 9.900 ezer forinttal a Szabó Lőrinc utcai új útszakasz telek tulajdonosai által befizetett és a 221/2019. (X. z.) Kt. határozat alapján hozzájárulásként elszámolható összeg.
* 20 ezer forinttal a leselejtezett egyéb tárgyi eszköz hasznosításából származó bevétel.
* A Képviselő-testület 221/2019. (X. 7.) határozatában arról döntött, hogy a Szabó Lőrinc utcai vízközmű beruházást saját hatáskörben valósítja meg, melyhez összesen 30.305 ezer Ft összegben biztosít forrást az általános tartalék terhére. Így a korábbi (augusztusi) rendeletmódosításban már kialakított bruttó 11. 000 ezer Ft előirányzat elvihető. Ezt azonban csökkentette a dologi kiadásokhoz szükséges 890 ezer Ft átcsoportosítása. (Ez fedezte, többek között a földmérési tevékenység ellenértékét, valamint az ingatlan-nyilvántartási díjat, telekalakítási illetéket, melyre nem volt működési előirányzat.) Ugyanakkor a képviselő-testület 199/2019. (IX. 12) határozatában a nemzetközi kapcsolatok működési kiadásainak terhére 4.500 ezer forintot átcsoportosítatott. Az így keletkezett, összesen 14.610 ezer Ft előirányzat- többlet a felhalmozási tartalék javára a 221/2019 (X. 7.) határozat alapján átcsoportosítható.

A tartalék összegét csökkenti:

* A Képviselő-testület által a Széchenyi utca déli oldalán, a Kölcsey utca és az Ady utca között szakaszon kialakítandó 12 db parkoló hely építéséhez biztosított 26.841 ezer Ft.
* A Széchenyi utca fejlesztéséhez, a többletmunkák fedezéséhez még szükséges 7.740 ezer Ft előirányzat a tartalék terhére biztosítható. (Ilyen munkák pl.: 6 db szennyvízakna átépítése, 4 db térfigyelő kamera villamos ellátása, szerződés módosítás miatti műszaki ellenőri díj változása, Széchenyi utcai új gyalogátkelőhely terveinek költsége.)
* 30.305 ezer Ft átcsoportosításra kerül az általános tartalék javára, mivel nem állt rendelkezésre az általános tartalékban a 221/2019. (X. 7.) Kt. határozat szerinti összeg.

Fentiek hatására a felhalmozási tartalék 170.249 ezer forint összegre módosul.

**Finanszírozási kiadások:**

463 ezer forinttal emelkedik az *államháztartáson belül megelőlegezés visszafizetése*. Ez megegyezik a 2019. július-szeptember havi közfoglalkoztatottak bérére és azt terhelő járulékára folyósított támogatás összegével.

**Intézmények:**

**GAMESZ**: a ***felhalmozási pénzforgalmi kiadások előirányzata*** 1.000 ezer forinttal emelkedik.

Az intézmény év végéig a jelenleg funkcionáló készpénzes és kártyás fizetési mód mellé - az Iskolai Szülői Munkaközösség kérésére - az étkezési térítési díjak befizetését segítő Internetes Étkeztetési rendszert szeretné bevezetni. A webes rendszer használatával a közétkeztetést igénybevevők, illetve szüleik egy adott felületen maguk rögzítik az étkezési rendeléseiket. A rendelések ellenértékét online módon bankkártyával egyenlítik ki, melyről nyugtát állít ki a program. A felületen egyszerűen kezelhetik a lemondásokat, illetve pótrendeléseket. Az étteremben étkezők részére be szeretnék vezetni az Étkezési Kártyát. A kártya használatához, az étterem önkiszolgáló pultjánál kártyaleolvasók kerülnek kihelyezésre.

Az internetes rendszer felhasználói jogának licencdíja, valamint a szükséges új informatikai eszközök beszerzésének értéke várhatóan 1.000 ezer Ft lesz.

**4.**

**ÖSSZEFOGLALÓ**

A jelen előterjesztéssel benyújtott - 2019. évi költségvetés módosításáról szóló - rendelettervezet a város költségvetését 5.322.755 ezer Ft bevételi és ugyanannyi összegű kiadási főösszegre módosítja.

A költségvetés módosítását a bizottságok tárgyalják.

**Részletes indokolás az önkormányzati rendelet tervezethez:**

A módosítás részletes magyarázatát az előterjesztés indokolja.

1-3. § A költségvetési bevételek és kiadások módosulásának átvezetése.

4-8. § Az önkormányzat és a költségvetési szervek költségvetési főösszegének módosulásai.

9. § GAMESZ-hez szervezett feladatok módosulása.

10. § A rendelet mellékleteinek módosulása.

11. § Hatályba léptető rendelkezés.

A költségvetési rendelet módosítás tervezetéhez tartozó indokolást az előterjesztés előkészítői álláspontom alapján nem kell közzétenni, mert jelentős társadalmi, gazdasági, költségvetési hatása, környezeti és egészségi következménye, adminisztratív terheket befolyásoló hatása nem kimutatható, illetve a határozatokban foglalt döntések átvezetése okán végrehajtási jellegű.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

A határozat elfogadása egyszerű szótöbbséget igényel.

**5.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2019. évi költségvetéséről szóló 6/2019. (II. 1.) rendelet módosítása

**Költségvetési hatása:** A 2019. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a működési célú költségvetési és kiegészítő támogatások összegének módosulása, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat és a GAMESZ esetében felhalmozási kiadási előirányzat módosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok módosítása befolyásolja a kötelezően ellátandó feladatok minőségét, az önként vállalt feladatok mennyiségét és azok színvonalát.

**6.**

**HATÁROZATI JAVASLAT**

1. Hévíz Város Önkormányzat Képviselő-testülete támogatja a Gróf I. Festetics György Művelődési Központ 2019. évi költségvetésének módosítását, melynek értelmében az Hévíz Város Önkormányzat 2019. évi költségvetéséről szóló 6/2019. (II. 1.) rendelet Gróf I. Festetics György Művelődési Központ költségvetését tartalmazó 3/3. melléklet működési célú irányító szervei támogatás bevételi előirányzata 15.000 ezer Ft összeggel emelkedik. A finanszírozási bevétel az intézmény IV. negyedévi működéséhez szükséges dologi kiadásokra fordítható. A bevételi és kiadási előirányzatok fenti összegű növelését Hévíz Város Önkormányzat 2019. évi költségvetéséről szóló 6/2019. (II. 1.) költségvetési rendelet módosítását tartalmazó …/2019. (… …) önkormányzati rendelete már magába foglalja.
2. A Gróf I. Festetics György Művelődési Központ 2019. évben várható bevételeinek teljesülése esetén a tényleges bevétel ismeretében, az utolsó 2019. évi költségvetés módosításakor a 15.000 ezer Ft irányító szervi működési célú támogatás visszavonásra kerül. Bevétel elmaradás esetén az irányító szervi támogatás a személyi juttatások, valamint a munkaadót terhelő járulékok és a szociális hozzájárulási adó előirányzat maradvány terhére kerül átcsoportosításra.
3. A Képviselő-testület felkéri a jegyzőt, hogy Hévíz Város Önkormányzat Képviselő-testületének Hévíz Város Önkormányzat 2019. évi költségvetéséről szóló 6/2019. (II. 1.) rendelete módosításáról gondoskodjon.

Felelős: Papp Gábor polgármester

Határidő: 2020. február 28.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kondákorné Farkas Erika | Költségvetési ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |